Prelazimo sada na izbor, imenovanja i razrješenja, rasprava je zaključena dajem na glasovanje Odluku o imenovanju člana i zamjenika člana Upravljačkog odbora za izradu Nacionalne razvojne strategije RH do 2030.g. Tko je za? Tko je suzdržan? Tko je protiv? Utvrđujem da je glasovalo 124 zastupnika i zastupnice, 82 za, 3 suzdržana, 39 protiv te je na taj način donijeta odluka kako je predložio Odbor za izbor, imenovanje i upravne poslove. Klub zastupnika SDP-a predložio je sljedeći zaključak: „Zadužuje se Vlada RH da izmijeni sastav Upravljačkog odbora za izradu Nacionalne razvojne strategije RH do 2030. na način da upravljački odbor umjesto jednog predstavnika HS-a i njegovog zamjenika čine ukupno šest predstavnika HS-a i njihovih zamjenika, tri zastupnika iz redova vladajuće većine i tri iz redova oporbe kako bi se osnažila uloga HS-a u izradi Nacionalne razvojne strategije.“ Dajem na glasovanje predloženi zaključak. Tko je za? Tko je suzdržan? Tko je protiv? Glasovalo je 128 zastupnika i zastupnice, 52 za, 1 suzdržan, 75 protiv te na taj način nije donesen predloženi zaključak. Konačni prijedlog Zakona o sustavu osiguranja depozita, drugo čitanje, P.Z. br. 53. Predlagatelj je Vlada, rasprava je zaključena. Dajem na glasovanje konačni prijedlog zakona. Tko je za? Tko je suzdržan? I tko je protiv? Utvrđujem da je jednoglasno sa 126 glasova zastupnika i zastupnica, 118 za i 8 suzdržanih te je na taj način donesen Zakon o sustavu osiguranja depozita.
Zahvaljujem. Tražim stanku u ime Kluba zastupnika zeleno-lijevog bloka budući da ne možemo podržati ove izmjene Zakona o subvencioniranju stambenih kredita jer je ova mjera dosta kontroverzna, to je potvrdio i guverner HNB-a koji je ovdje potvrdio na moje pitanje da li ova mjera utječe na rast nekretnina i potvrdio je da, da doprinosi i rastu cijena nekretnina, čak su se i neki kolege iz vladajuće većine složili s time da ova mjera doprinosi rastu cijena nekretnina, tako da radimo medveđu uslugu građanima jer im s jedne strane pomažemo i subvencioniramo stambene kredite, a s druge strane im dižemo cijenu nekretnine koju kupuju, posebice zato što se radio o periodičnosti te mjere da ona traje jednom ili dva puta godišnje na samo mjesec dana čime se smanjuje pregovaračka moć kupaca i moraju tada kupiti nekretninu kada je natječaj APN-a. U isto vrijeme ova vlada kontinuiteta nije donijela nikakvu stambenu politiku već 4.g., Hrvatska je najgora zemlja u EU po tome kada mladi odlaze iz roditeljskog doma, znači sa 32.g. starosti u prosjeku, po tome smo kažem najgora članica EU budući da mladi ne mogu si priuštiti znači nekakvo priuštivo stanovanje, ne mogu, nemaju pristup priuštivom stanovanju. S druge strane, vlada je odustala od programa društveno poticajne stanogradnje POS jer 2019.g. je samo od 90 milijuna kuna koliko je bilo u proračunu, APN potrošio 9 milijuna kuna, znači 10% onoga što je bilo u proračunu je potrošeno. U isto vrijeme te iste godine kao što znamo ravnatelj APN-a je, je kupio povlašteno stanove od POS-a za sebe i svog sina, znači tu je došlo do jednog zaokreta u stambenoj politici i na ovaj način mjere zapravo doprinose tome da javni novac se preseli u profit banaka i prodavatelja nekretnina.
Hvala vam lijepa. Stanka je odobrena. Idemo sada glasovati o amandmanima koje smo raspravili ranije na sjednici. Kolegice Mrak Taritaš, izvolite.
Hvala lijepo poštovani predsjedniče HS-a. Kolegice i kolege. Molim stanku u ime kluba Centra i GLAS-a, riječ je o izmjeni Zakona o subvenciji stambenih kredita. Dakle, u životu jednog čovjeka u životu jedne obitelji postoje između ostalog tri stvari koje su izuzetno važna, kvalitetno stanovanje, dobar posao i kvalitetno obrazovanje. Kada je riječ o stanovanju Hrvatska kontinuirano nema stambene politike. Stambene politike se mogu donositi na razini države, a mogu se donositi na razini pojedinih gradova. Ne znam nijedan grad u Hrvatskoj koji bi imao kvalitetnu stambenu politiku. Toj stambenoj politici vi morate dati lepezu različitih mogućnosti da naši sugrađani riješe svoje stambeno pitanje, jedna od tih u lepezi što bi trebao biti bi trebalo biti i način da ljudi uđu u podstanarstvo, da je to podstanarstvo kontinuirano i subvencionirano ako treba od države, da se država s tim bavi, a da onda uđu u kredit za kupnju svoje nekretnine ili na drugi način zato što je to njihov izbor, a ne zato što oni to moraju. U Hrvatskoj je priča sa kreditom i način na koji se kreditiralo zaista ostao gorak okus puno naših građana koji su uzimali kredite u švicarcima što je zaista ostavilo i trajne posljedice. Stoga tjeranje imati jedan model u kojem mlade ljude tjerate da uzimaju kredit nije dobar model. Između ostalog imali smo jednu odličnu mjeru, a ta mjera je bila da za kupnju prve nekretnine ne plaćate porez. Umjesto da smo tu mjeru ostavili kontinuirano jer kad gledate financijski one su apsolutno usporedive, ne, mi smo od tog odustali, tjeramo mlade ljude da uđu u kredit, a nemamo jasne stambene politike. Hvala lijepo.
Hvala i vama. Stanka je odobrena. Idemo sada na izjašnjavanje o amandmanima. Prvi amandman, dva su od zastupnice Marije Selak Raspudić, prvi Vlada ne prihvaća pa molim glasujmo. Tko je za? Tko je suzdržan? I tko je protiv? Amandman nije dobio potreban broj glasova. Drugi amandman iste zastupnice, Vlada ne prihvaća. Tko je za? Tko je suzdržan? I tko je protiv? Amandman nije dobio potreban broj glasova. Imamo jedan amandman zastupnice Katarine Peović, Vlada ga ne prihvaća pa moramo glasovati. Tko je za? Tko je suzdržan? I tko je protiv? Amandman nije dobio potreban broj glasova. Sada dajem na glasovanje Konačni prijedlog Zakona o izmjenama i dopunama Zakona o subvencioniranju stambenih kredita. Tko je za? Tko je suzdržan? Tko je protiv? Glasovalo je 127 zastupnica i zastupnika, 77 za, 40 suzdržanih i 10 protiv te je na taj način donesen Zakon o izmjenama i dopunama Zakona o subvencioniranju stambenih kredita. Konačni prijedlog Zakona o provedbi Uredbe Vijeća EU 2017/1939 od 2. listopada 2017. o provedbi pojačanje suradnje u vezi s osnivanjem ureda europskog javnog tužitelja, hitni postupak, prvo i drugo čitanje, P.Z.E. br. 85. Predlagatelj je Vlada, rasprava je zaključena, amandmane je podnio Odbor za zakonodavstvo. Tijekom rasprave predstavnik predlagatelja prihvatio je amandmane odbora te oni postaju sastavni dio konačnog prijedloga zakona. Sada dajem na glasovanje konačni prijedlog navedenog zakona. Tko je za? Tko je suzdržan? I tko je protiv? Utvrđujem da je jednoglasno sa 128 glasova za donesen Zakon o provedbi Uredbe Vijeća EU 2017/1939 od 2. listopada 2017. o provedbi pojačanje suradnje u vezi s osnivanjem ureda europskog javnog tužitelja.